જ્યારે તેઓશ્રી વડગામ તાલુકા પંચાયતના પ્રમુખ તરીકે બિનહરીફ ચૂંટાયા ત્યારે તેમની યશકલગીમાં એક વિશેષ પીંછાનો ઉમેરો થયો. દિવસ કે રાત, તડકો કે છાંયડો જોયા વગર તેઓના અવિરત અને અથાક પ્રયાસોથી બનાસ ડેરીની સ્થાપના પૂર્વે દૂધ મંડળીઓ દ્વારા દૂધના એકત્રિકરણની સુંદર વ્યવસ્થા ગોઠવણી અને ઉત્તરોત્તર બનાસ ડેરીની સ્થાપના કરી તેમના આદ્યસ્થાપક પ્રમુખનું ગૌરવવંતું સ્થાન તેઓએ પ્રાપ્ત કર્યું. આ અરસામાં તેઓની બનાસકાંઠા જિલ્લા પંચાયતના પ્રમુખ તરીકે વરણી થઈ અને તેમની ઉદાહરણીય કાર્યપરાયણતા અને લગની ના ફળ સ્વરૂપે, ઉત્તમ જિલ્લા પંચાયત પ્રમુખ તરીકેનું બિરુદ મળ્યું. તે વખતના ગુજરાત રાજ્યના મુખ્યપ્રધાન શ્રી ચિમનભાઈ પટેલના વરદ્દહસ્તે સુવર્ણપદક પ્રાપ્ત કર્યો.